মালয়েশিয়া
মালয়েশিয়া () তেরটি রাজ্য এবং তিনটি ঐক্যবদ্ধ প্রদেশ নিয়ে গঠিত দক্ষিনপূর্ব এশিয়ার একটি দেশ। যার মোট আয়তন ৩,২৯,৮৪৫ বর্গকিমি। দেশটির রাজধানী শহর কুয়ালালামপুর এবং পুত্রজায়া হল ফেডারেল সরকারের রাজধানী। দক্ষিণ চীন সাগর দ্বারা দেশটি দুই ভাগে বিভক্ত, পেনিনসুলার মালয়েশিয়া এবং পূর্ব মালয়েশিয়া। মালয়েশিয়ার স্থল সীমান্তে রয়েছে থাইল্যান্ড, ইন্দোনেশিয়া, এবং ব্রুনাই; এর সমুদ্র সীমান্ত রয়েছে সিঙ্গাপুর, ভিয়েতনাম ও ফিলিপাইন এর সাথে। মালয়েশিয়ার মোট জনসংখ্যা ২৮ মিলিয়নের অধিক।
মালয়েশিয়া–হংকং সম্পর্ক
২০১০ সালে মালয়েশিয়ায় প্রত্যক্ষ বৈদেশিক বিনিয়োগে (এফডিআই) হংকং-এর অবস্থান ছিল তৃতীয় বৃহত্তম। মোট বিনিয়োগের পরিমাণ ছিল ২.৭৭ বিলিয়ন আরএম। এ অর্থ নয়টি নতুন প্রকল্প, দুইটি ক্রমবর্ধমান প্রকল্পসহ মোট এগারটি প্রকল্পে বিনিয়োগ করা হয়। হংকংয়ে বিভিন্ন মালয়েশিয়ান প্রতিষ্ঠানের মোট ৭টি আঞ্চলিক সদর দপ্তর, ১৯টি আঞ্চলিক অফিস, ৩৩টি স্থানীয় অফিস রয়েছে। ২০১২ সালে দ্বৈত রাজস্ব প্রত্যাহার এবং রাজস্ব ফাঁকি রোধে একটি চুক্তি স্বাক্ষর করেন।